Narwal

Narwal (, nama saintifik: Monodon monoceros) ialah spesies paus bergigi yang mempunyai "gading" yang besar; spesies ini mendiami perairan Artik sekitar utara Greenland, Kanada dan Rusia. Ia satu daripada dua spesies dalam keluarga Monodontidae selain beluga. 

Paus-paus bergading ini diancam kelangsungan hidup hasil pertembungan dengan manusia yang menburunya; sebanyak kira-kira 50,000 (perangkaan 1996) sampai 170,000 ekor (anggaran kiraan dalam kajian antara 2000–2017) telah dianggarkan masih ada di dunia.

Haiwan ini diberi namanya berdasarkan pengamatan oleh masyarakat Viking terhadap penampilannya yang berwarna pucat seakan-akan "mayat" (nár dalam bahasa Norse Kuno) serta keadaan haiwan ini yang kadangkala terapung pegun.

Ciri fizikal
Narwal bersaiz sederhana sepertimana paus beluga dengan ukuran panjang badan dari hujung ekor ke ubun kepala antara 3.95 hingga 5.5 meter. Badan si jantan lebih besar (sekitar 4.1 meter) dari badan si betina (sekitar 3.5 meter) dengan berat purata sekitar 800 hingga 1,600 kilogram.

Di puncak kepala si jantan, ada sebatang gading yang merupakan jenis gigi taring yang tumbuh dari rahang atas kiri mulut dan berpilin ke arah kiri. Gading ini berperanan sebagai pengesan persekitaran yang dipancarkan melalui gema pantulan sonar yang dihubungkan kepada banyak hujung saraf dengan otak.

Tabiat
Sekawan narwal terdiri dari 5 hingga 10 ekor bahkan sampai sebanyak 20 ekor.

Pemakanan 
Narwal memangsakan hidupan khusus terdiri dari ikan kod, halibut Greenland, sotong dan udang; pemakanan ini dilakukan secara penghirupan kuat dari jarak cukup dekat kerana penggigian pada haiwan ini yang kurang sempurna. Batu dasar laut adakala didapati hasil penelanan tidak sengaja semasa pemangsaan di aras ini.

Hubungan dengan manusia

Kepercayaan
Masyarakat Inuit percaya gading haiwan ini berasal daripada penjelmaan seorang perempuan yang terjatuh ke dalam air dek tersangkut pada tali tempuling yang mengena seekor paus yang diburunya; tanduk ini dikatakan muncul dari sanggulnya.

Masyarakat Eropah Pertengahan percaya bahawa gading haiwan ini merupakan tanduk yang ada pada unikorn. dipercayai mempunyai pelbagai kuasa sakti termasuk menawarkan racun atau mengubatkan menung hiba sehingga dijual dengan harga emas yang tinggi.

Rujukan